આ તો ઠીક છે કે, મોંઘવારીનાં માર્યા માણસો મૂંગા થઈ ગયા છે. બાકી આવું બોર્ડ વાંચીને પબ્લિક પ્રકોપિત થઈને પુકારી ઊઠે કે, તમારે બીજી કોઈ શાખા નથી એમાં અમારો વાંક છે તે અમને જણાવો છો ? પહેલી શાખાના ઉદ્ઘાટનમાં તો અમને યાદ નહોતા કર્યા અને બીજી નથી એનો ખરખરો અમારી સમક્ષ કરવા આવ્યા છો ?! શરમાતા નથી ? મારા મનમાં પણ કદાચ આ પ્રકારની છૂપી દાઝ હશે એટલે જ જ્યારે મેં પહેલી વાર આવું બોર્ડ વાંચ્યું કે, ‘અમારી બીજી કોઈ શાખા નથી’ ત્યારે મારાથી સહસા બોલાઈ ગયેલું કે, આ છે એય માંડ હાલે છે !!! આ જાહેરાતની સ્ટાઈલ મારવા એકવાર મેં મારી ગાડી ઉપર લખ્યું કે, ‘અમારી બીજી કોઈ ગાડી નથી. . .’ તો એની નીચે કોઈ લખી ગયું કે, ‘આ ગાડી તમારી પોતાની છે ?!! જોકે, મારી એક ચોક્કસ પ્રકારની શાખ છે એટલે આવું તો બને. એકદમ હૃદયદ્રાવક ઘટના વિશે જણાવી દઉં. મિત્રો, ‘અમારી બીજી કોઈ શાખા નથી.’ આવી જાહેરાત તમે પણ વાંચી હશે અને વાંચીને તમે આગળ જતાં રહ્યા હશો, પરંતુ મને કોઈએ ‘આગળ જાવ. . .’ એવું કહ્યું નહીં એટલે હું ત્યાં હકથી ઊભી રહીને વિચારે ચડી ગઈ’તી. વિચારમાં કેટલો સમય વીતી ગયો, ખ્યાલ જ ન રહ્યો. પછી અચાનક જ દુકાન માલિકે મને તતડાવી કે, ‘એ બેન, ક્યારના કેમ અહીં ઊભા રહ્યા છો ?’ હું તંદ્રામાંથી જાગી જતાં બોલી કે, તમારી બીજી કોઈ શાખા નથી, પછી હું અહીં જ ઊભી રહું ને ? અને એમણે મારી સામે મોટા ડોળા કાઢ્યા. મેં મારી જિંદગીમાં એટલા મોટા ડોળા કદી જોયેલા નહીં, એટલે મને અનુકૂળ ન આવતાં હું નિસ્પૃહ ભાવે ત્યાંથી ચાલી નીકળી !